พระราชกฤษฎีกาเบี้ยประชุมสมาชิกสภาที่ปรึกษาของนายกรัฐมนตรี พ.ศ.2519
พระราชกฤษฎีกา
พระราชกฤษฎีกา
เบี้ยประชุมสมาชิกสภาที่ปรึกษาของนายกรัฐมนตรี
พ.ศ. ๒๕๑๙[๑]
 

ภูมิพลอดุลยเดช ป.ร.
ให้ไว้ ณ วันที่ ๑๓
พฤศจิกายน พ.ศ. ๒๕๑๙
เป็นปีที่ ๓๑
ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช มีพระบรมราชโองการโปรดเกล้าฯ
ให้ประกาศว่า

โดยที่เป็นการสมควรกำหนดเบี้ยประชุมสมาชิกสภาที่ปรึกษาของนายกรัฐมนตรี

อาศัยอำนาจตามความในมาตรา ๒๐
ของรัฐธรรมนูญแห่งราชอาณาจักรไทย จึงทรงพระกรุณาโปรดเกล้าฯ
ให้ตราพระราชกฤษฎีกาขึ้นไว้ ดังต่อไปนี้

มาตรา ๑
พระราชกฤษฎีกานี้เรียกว่า พระราชกฤษฎีกาเบี้ยประชุมสมาชิกสภาที่ปรึกษาของนายกรัฐมนตรี
พ.ศ. ๒๕๑๙

มาตรา ๒
พระราชกฤษฎีกานี้ให้ใช้บังคับตั้งแต่วันที่ ๒๒ ตุลาคม พ.ศ. ๒๕๑๙ เป็นต้นไป

มาตรา ๓
ประธานสภาที่ปรึกษาของนายกรัฐมนตรีให้ได้รับเบี้ยประชุมเหมาจ่ายเป็นรายเดือน
ๆ ละหนึ่งหมื่นบาท
รองประธานสภาที่ปรึกษาของนายกรัฐมนตรีให้ได้รับเบี้ยประชุมเหมาจ่ายเป็นรายเดือน
ๆ ละแปดพันบาท
สมาชิกสภาที่ปรึกษาของนายกรัฐมนตรีให้ได้รับเบี้ยประชุมเหมาจ่ายเป็นรายเดือน
ๆ ละหกพันบาท

มาตรา ๔
ในระหว่างที่สภาที่ปรึกษาของนายกรัฐมนตรีทำหน้าที่สภาปฏิรูปการปกครองแผ่นดิน
ให้ผู้ซึ่งได้รับแต่งตั้งเป็นประธานสภาที่ปรึกษาของนายกรัฐมนตรีและรองประธานสภาที่ปรึกษาของนายกรัฐมนตรี
ทำหน้าที่สภาปฏิรูปการปกครองแผ่นดิน ได้รับเบี้ยประชุมตามมาตรา ๓
วรรคหนึ่งหรือวรรคสอง เช่นเดียวกับประธานสภาที่ปรึกษาของนายกรัฐมนตรีหรือรองประธานสภาที่ปรึกษาของนายกรัฐมนตรี

มาตรา ๕
ให้รัฐมนตรีว่าการกระทรวงการคลังรักษาการตามพระราชกฤษฎีกานี้


ผู้รับสนองพระบรมราชโองการ
ธานินทร์ กรัยวิเชียร
นายกรัฐมนตรี
หมายเหตุ :- เหตุผลในการประกาศใช้พระราชกฤษฎีกาฉบับนี้ คือ
เนื่องจากรัฐธรรมนูญแห่งราชอาณาจักรไทยได้บัญญัติให้มีสภาที่ปรึกษาของนายกรัฐมนตรีคณะหนึ่งปฏิบัติหน้าที่ตามที่กำหนดไว้ในรัฐธรรมนูญแห่งราชอาณาจักรไทย
แต่ยังมิได้มีกฎหมายกำหนดเบี้ยประชุมของสมาชิกสภาที่ปรึกษาของนายกรัฐมนตรี จึงจำเป็นต้องตราพระราชกฤษฎีกานี้ขึ้น















จุฑามาศ/ปรับปรุง
๒
มิถุนายน ๒๕๕๘





[๑] ราชกิจจานุเบกษา
เล่ม ๙๓/ตอนที่ ๑๔๓/หน้า ๕๒๑/๑๖ พฤศจิกายน ๒๕๑๙